Karl Jochen Rindt, bolj znan kot Jochen Rindt, je pokojni avstrijski dirkač Formule 1, svetovni prvak v sezoni 1970, ki ga je kot za zdaj edini dirkač v zgodovini osvojil posmrtno. Namreč na treningu pred deseto dirko sezone za Veliko nagrado Italije ga je v enem najhitrejših ovinkov v Formuli 1, "Parabolici", nenadoma odneslo v zaščitno ograjo. Vzrok nesreče je bil verjetno odpoved enega od zavornih diskov. Rindt je nato umrl na poti v bolnišnico in tako je po Jimu Clarku Lotus v dveh letih izgubil že drugega dirkača. Do konca sezone so bile še štiri dirke, vključno z Monzo in le Jacky Ickx s Ferrarijem je imel še možnost prehiteti Rindta. Toda Emerson Fittipaldi, drugi dirkač Lotusa, je zmagal na predzadnji dirki sezone za Veliko nagrado ZDA in vzel Ickxu ključne točke, tako da je Rindtu le uspelo zadržati prednost in naslov.